als_Latn dik_Latn sag_Latn
Asport – Në ndeshjen e parë të madhe të Premier League-ës, Manchester City mund pastër 3-1 Liverpool-in. Në Etihad Stadium është mbrëmja e Stevan Jovetic, i cili shënon dy gola. City që tregon edhe njëherë se mbetet skuadra për t’u mundur ndërsa Liverpool tregon se ka të meta në grupin aktual.
Ndeshja fillon njëjtë si sezonin e kaluar, një duel i fortë me skuadrat që luajnë me ritëm të lartë. I njëjti Liverpool, të paktën për 40’ minuta. Ndërsa City tregohet po City teksa gjen golin me anë të malazezit Stevan Jovetic (41’ min), i rikthyer në formë pas një sezoni dëmtimesh dhe loje për t’u harruar.
Pjesa e dytë rifillon e shpejtë me Liverpool-in që mundohet të dalë në lojën e saj, por “Blutë e Manchesterit” janë më skuadër teksa gjejnë golin e dytë po me anë të Joveticit (55’ min). Redsat “hallakaten” dhe Rodgers ndërhyn duke hedhur në lojë serbin Markovic, i cili jep më shtysë nga krahu i majtë, por zhbalancon më shumë rreshtimin. Pikërisht në këtë situatë vjen dhe goli i tretë për vendasit.
Eshtë Aguero autor i golit të tretë. Kampionët e Pellegrinit kanë një repart sulmi tejet të frikshëm ku më së shumti frikëson argjentinasi, i cili edhe pse jashtë formës fizike (i rikthyer nga Kupa e Botës) shënon për 35 sekonda sapo futet në lojë si zëvendësues.
Goli “i flamurit” u shënua nga Rickie Lambert, i cili në minutën e 83′ goditi me kokë një krosim nga e majta, dhe detyroi Zabaletën që në përpjekje për ta larguar topin të shkaktonte autogol.
Redsat luajnë me të njëjtën dinamikë, lojë e shpejtë kundërsulme me vertikalizime, por që “aty përpara” mungon diçka, mungon një Suarez, mungon zëvendësuesi i tij. Ndërkohë Mario Balotelli, blerja më e re e Liverpoolit, i cili ka sjellë shumë polemika me deklaratën e tij: “Ishte një gabim kthimi në Itali”, e pa ndeshjen nga tribuna. Do të mundet ai të mbulojë zbrazëtinë e krijuar në sulm? Mbetet për t’u parë.
Ndërkohë që City ngjitet në vendin e 3-të duke ndjekur ritmin e Chelsea-it, Swansea-së, dhe Tottenhamit (të 4-të me 6 pikë), Liverpool detyrohet të bëjë që tani një mbledhje dhe kërkim llogarie. Të dielën (31 gusht) do të udhëtojë në Londër ku do të përballet me Tottenhamin, që deri tani ka një golavarazh prej 5 golash me portën ende të pa-prekur, ndërsa Redsat në 3 gola të shënuar, kanë pësuar 4.
You must be logged in to post a comment Login
als_Latn als_Latn als_Latn als_Latn als_Latn als_Latn als_Latn eng_Latn